b'\n_START_ARTICLE_\nTorsten Rudeen\n_START_PARAGRAPH_\nTorsten Rudeen (9. maaliskuuta 1661 Lysvik, V\xc3\xa4rmlanti \xe2\x80\x93 9. syyskuuta 1729 Link\xc3\xb6ping) oli ruotsalainen runoilija, runouden professori, piispa ja valtiop\xc3\xa4iv\xc3\xa4edustaja._NEWLINE_Rudeenin is\xc3\xa4 Haquinus Rudenius oli Lysvikin kappalainen ja \xc3\xa4iti Christina Falk. Rudeen k\xc3\xa4vi Karlstadin lukion, jonka j\xc3\xa4lkeen h\xc3\xa4n meni Uppsalan yliopistoon 1678. It\xc3\xa4maisten kielten professorin Gustaf Peringerin ohjauksessa h\xc3\xa4n v\xc3\xa4itteli 1691 (pro gradu), saaden filosofian maisterin paperit._NEWLINE_Vuonna 1692 Rudeen nimitettiin Turun Akatemian runousopin professoriksi. H\xc3\xa4n oli jo vuosia kirjoittanut runoja juhlatilaisuuksiin ja my\xc3\xb6s lausunut niit\xc3\xa4. Turussa h\xc3\xa4nelt\xc3\xa4 tilattin paljon virallisia runoja ja muistopuheita. H\xc3\xa4net vihittiin papiksi Turun hiippakunnassa syyskuussa 1699 ja h\xc3\xa4nen palkkapit\xc3\xa4j\xc3\xa4kseen m\xc3\xa4\xc3\xa4r\xc3\xa4ttiin Paimio, joka vaihdettiin Piikki\xc3\xb6ksi 1701. Vuonna 1706 h\xc3\xa4nelle my\xc3\xb6nnettiin kolmannen teologian professuuri. Samana vuonna h\xc3\xa4net nimitettiin my\xc3\xb6s Turun ruotsalaisen seurakunnan tuomiorovastiksi ja kirkkoherraksi. H\xc3\xa4nen toimikautensa n\xc3\xa4iss\xc3\xa4 viroissa j\xc3\xa4i lyhyeksi, sill\xc3\xa4 jo 1709 h\xc3\xa4n muutti Ruotsiin Karlstadin piispaksi. Link\xc3\xb6pingin piispaksi h\xc3\xa4net nimitettiin 1716, ja samalla Ruotsin valtiop\xc3\xa4iville pappiss\xc3\xa4\xc3\xa4dyn puhemieheksi. Teologian tohtoriksi Rudeen vihittiin 1719._NEWLINE_Vuonna 1692 Rudeen avioitui Anna Christoffersdotter Brunellin kanssa. T\xc3\xa4m\xc3\xa4 kuoli 1695, ja Rudeen avioitui toistamiseen 1696 Magdalena Wallvikin kanssa, joka oli kuningttaren hovineiti. Rudeenilla oli 15 lasta. Vuonna 1719 vaimo ja lapset aateloitiin, ja he saivat nimekseen Rudensch\xc3\xb6ld._NEWLINE_Turun Akatemiassa Rudeen ohjasi Benedictus Granrothin v\xc3\xa4it\xc3\xb6skirjan joutsenten laulusta (Exercitium academicum, De cantu cygnorum). H\xc3\xa4n ohjasi my\xc3\xb6s Jacob Wijkarin tutkielman Pohjanlahden hylkeist\xc3\xa4.'